ȘTIRI... INFORMAȚII... EVENIMENTE... (V)

ȘTIRI… INFORMAȚII… EVENIMENTE… (V)

„Cri-cri-cri, Toamnă gri, / nu credeam c-o să mai vii /”… se lamentează cântărețul zilelor fierbinți ale verii, beizadeaua Greierele! În ciuda plângerii domniei-sale, ea, Toamna, a intrat în calendar cu prima sa lună: SEPTEMBRIE!

În calendarul popular este botezată „răpciune”! Desigur, numele este inspirat după onomatopeicul ”hap-ciu”, cel responsabil de gripe, răceli, guturaie! …”Iat-o! Sus, în deal, la strungă / așternând pământului / haina ei cu trenă lungă / de culoarea vântului / S-a ivit pe culme Toamna / zâna melopeelor / spaima florilor și doamna cucurbitaceelor…”, faimoasă imaginea cinematografică a noului anotimp, din poemul ”Rapsodii de toamnă” – de George Topârceanu.

Are și acest anotimp frumuseți și evenimente deosebite, pe care le numim:

• Echinocțiul de toamnă – la 23 septembrie. Va fi anul acesta la ora 11:20 – și de acuma ”ziua scade / noaptea crește…” cum zice și poetul!…până la solstiţiul de iarnă.

• Ziua orașului BUCUREȘTI – de la 20 septembrie anul 1459 se păstrează prima atestare documentară a urbei care este astăzi Capitala României. Așadar Bucureștii împlinesc o vârstă respectabilă: 556 de ani! La mulți ani, să ne trăiești, bătrâne și iubite București!

• Cu bastonul prin București – inedita manifestare (aflată la a 6 a ediție) se desfășoară între 1 august – 13 septembrie, în organizarea ARCEN – Asociația Română pentru Cultură, Educație și Normalitate. Este o invitație pe un traseu cultural pietonal, în fiecare sâmbătă (ora 11) și duminică (ora 18), pentru a vedea: „viața tumultoasă a bucureștenilor interbelici, istorii cu magazine de lux, anticariate pe malurile Dâmboviței, sacagii, cafegii, cofetării, tragedii și comicării…”, toate astea pe un traseu pietonal, spun organizatorii, care ne așteaptă pe toți să-l parcurgem împreună, pornind din fața Cercului Militar Național!

• Festivalul „Bucureștii lui Caragiale” – este în plină desfășurare, până în 22 septembrie. În zona Centrului Vechi au loc felurite manifestări culturalartistice, muzicale, coregrafice, cu ștaif, ca pe vremea lui nenea Iancu! Ia, îndrăzniți să le vedeți, sâmbăta și marțea, la ora 20.30.

• Ziua Rezervației Biosferei Delta Dunării – l a 1 septembrie, Delta Dunării este a doua ca mărime în Europa, se întinde pe o suprafață de 3446 km pătrați și se varsă în Marea Neagră prin 3 brațe: Chilia, Sulina și Sfântul Gheorghe. Delta Dunării a intrat în Patrimoniul UNESCO în 1992 ca „Rezervația Biosferei Delta Dunării” și ca „Parc Național”- cu multe obiective de interes turistic, printre care Complexul lagunar Razim-Sinoe.

• Ziua europeană a limbilor – 26 septembrie. Sărbătorită din 2001, din inițiativa Consiliului Europei și Uniunea Europeană, ca modalitate de încurajare a multilingvismului, benefic pentru dezvoltare a relațiilor economice, financiare și culturale între statele Europei. În cele 45 de state membre ale Consiliului Europei se vorbesc 24 de limbi de către 800 de milioane de oameni. În afara limbilor oficiale mai sunt 60 de comunități lingvistice autohtone care vorbesc o limbă minoritară.

• EVENIMENT major, cultural-muzical: Festivalul Internațional „George Enescu”… între 30 august – 20 septembrie, la București. Directorul executiv al Festivalului, Mihai Constantinescu: „Ediția din acest an aduce publicului peste 20 de interpretări din lucrările lui George Enescu, în viziunea unora dintre cele mai importante orchestre și dirijori ai lumii… aproximativ 2500 de artiști străini și 500 de artiști români vor evolua pe scenele Festivalului”.

Să amintim și că în anul 1958 s-a ținut prima ediție a Festivalului ”George Enescu”, între 4-22 septembrie. În același an a avut loc și premierea operei OEDIP, creația celui care a fost și un mare compozitor: George Enescu. George Enescu și Constantin Brâncuși – două mari personalități artistice au fost apreciate de Casa Regală a României: George Enescu a cântat la Palatul Peleș, iar Brâncuși a fost decorat, în 1921, de către Direcția Generală din Ministerul Cultelor și Artelor, cu decorația: „Ofițer al Coroanei” – ca o dovadă de apreciere a creației sale.

ROMANIȚA ȘTENȚEL, jurnalist

Contents